ลูกค้าธนชาตเซ็งเล็ง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

ลดดอกฝากเท่านครหลวง สมเจตน์คุยพนักงานหลังควบ
โพสต์ทูเดย์ — คนฝากหน้าเหี่ยว หมดยุคธนชาตดอกฝากสูง เล็งใช้ฐานดอกเบี้ยเงินฝากนครหลวงไทย ส่วนเงินกู้ตามภาวะการแข่งขัน 
แหล่งข่าวจากธนาคารนครหลวง ไทย เปิดเผยว่า ขณะนี้ฝ่ายบริหารของธนาคารนครหลวงไทย และธนาคารธนชาต ได้หารือถึงผลที่จะเกิดขึ้นกับลูกค้าเงินกู้และเงินฝาก หลังกระบวนการควบรวม 2 ธนาคารเสร็จสิ้น โดยต่อไปลูกค้าเงินฝากของธนาคารธนชาต จะไม่ได้รับดอกเบี้ยเงินฝากสูงเหมือนที่ฝากกับธนาคารในปัจจุบัน 
“ฝ่ายบริหารได้หารือกันแล้วว่า เมื่อขนาดธนาคารใหญ่ขึ้น ต้นทุนการเงินก็จะต้องเพิ่มสูงขึ้น ดังนั้นให้อ้างอิงดอกเบี้ยเงินฝากจากนครหลวงไทยในปัจจุบัน ซึ่งอยู่ในอัตราที่ต่ำกว่าธนาคารธนชาต แต่ในส่วนของลูกค้าเงินฝากเก่า ยังคงได้รับดอกเบี้ยในอัตราเท่าเดิม ณ วันที่เริ่มฝากเงินโดยจากนี้จะเริ่มเห็นธนาคารธนชาตค่อยๆ ทยอยปรับลดดอกเบี้ยลง” แหล่งข่าวเปิดเผย
นอกจากนั้น เร็วๆ นี้ นายสมเจตน์ หมู่ศิริเลิศ ประธานกรรมการบริหาร ธนาคารนครหลวงไทย และรองกรรมการผู้จัดการอาวุโส ธนาคารธนชาต จะพบกับพนักงานสาขาของธนาคานครหลวงไทยเพื่อให้นโยบายถึงแนวทางการควบรวมระหว่าง 2 ธนาคาร และทำความเข้าใจกับพนักงานว่าหลังจากกระบวนการทุกอย่างเสร็จสิ้น ขนาดธนาคารจะอยู่ในอันดับ 5 ต่อไปจึงอยากให้พนักงานมองการแข่งขันเทียบกับธนาคาร 4 อันดับแรกของประเทศ อย่าหัน กลับไปมองธนาคารที่เล็กกว่า
นายอนุวัติร์ เหลืองทวีกุล รองกรรมการผู้จัดการ บริษัท ทุนธนชาต กล่าวว่า ขณะนี้ธนาคารทั้งสองแห่ง อยู่ระหว่างการเขียนแผนธุรกิจร่วมกัน รูปแบบการทำธุรกิจจะเปลี่ยนแปลงไปบ้าง แต่จะค่อยเป็นค่อยไป โดยเฉพาะเรื่องการแข่งขันด้านราคาดอกเบี้ยเงินฝากและเงินกู้
นายอนุวัติร์ กล่าวว่า ส่วนดอกเบี้ยเงินกู้นั้น ต้องพิจารณาในระดับที่เหมาะสม แม้ว่าปัจจุบันดอกเบี้ยเงินกู้ของธนาคารธนชาตจะสูงกว่าธนาคารนครหลวงไทย แต่เมื่อถึงเวลาการควบรวมเสร็จสิ้น ก็ต้องพิจารณาเช่นเดียวกัน ไม่เช่นนั้น ลูกค้าก็จะหนีไปใช้บริการธนาคารอื่น
ทั้งนี้ คงไม่ได้พิจารณาเฉพาะการแข่งขันเรื่องดอกเบี้ยเพียงอย่างเดียว แต่อาจออกผลิตภัณฑ์ในรูปแบบแพ็กเกจ เช่น อาจให้ระยะเวลาการชำระเงินกู้ที่ยาวขึ้น พิจารณาหลักประกันอย่างสมเหตุสมผลมากขึ้น เพื่อตอบโจทย์การแข่งขันในระยะยาว
สำหรับอัตราดอกเบี้ยเงินกู้ธนาคารนครหลวงไทยนั้น พบว่าดอกเบี้ยเงินกู้ลูกค้ารายใหญ่ชั้นดี (เอ็มแอลอาร์) อยู่ที่ 6.25% ต่ำกว่าธนาคารธนชาต เอ็มแอลอาร์ ซึ่งอยู่ที่ 6.375% ส่วนดอกเบี้ยเงินฝากออมทรัพย์ธนาคารนครหลวงไทย และธนาคารธนชาต ปัจจุบันอยู่ระดับเดียวกัน 0.50.75% แต่เงินฝาก 3 เดือน นครหลวงไทยอยู่ที่ 0.75% ธนชาตอยู่ที่ 0.875%